শুরুতে মুসলিম লীগের রাজনীতিতে ছিলেন, কিন্তু সেখানে যে থাকতে পারবেন না সেটা সাতচল্লিশের পরেই বুঝে ফেলেছেন। মুক্তি পরের কথা, পাকিস্তান স্বাধীনতাও আনেনি। কিন্তু যাবেন কোথায়? বিকল্প কোনো রাজনৈতিক সংগঠন তো গড়ে ওঠেনি। তাজউদ্দীন বড় বড় নেতাদের সবাইকেই চেনেন ও জানেন, তাদের জনসভায় তিনি যাচ্ছেন এবং বক্তৃতা শুনছেন, তার মধ্যে ভিন্ন ভিন্ন ধরনের প্রতিক্রিয়া তৈরি হচ্ছে। সেগুলো লক্ষ করবার মতো। আটচল্লিশের ২১ মার্চ তিনি মোহাম্মদ আলী জিন্নাহর বক্তৃতা শুনেছেন, এবং আশাহত হয়েছেন। সাতচল্লিশের পরে হোসেন শহীদ সোহরাওয়ার্দী কয়েকবার ঢাকায় এসেছেন। তিনি ‘প্রতিক্রিয়াশীল’ নাজিমুদ্দীনের বিরুদ্ধে, কিন্তু তাই বলে নিজে যে প্রগতিশীল তা বলা যাচ্ছে না। ওদিকে মওলানা ভাসানী ঢাকায় চলে এসেছেন, এবং রাজনীতিতে সক্রিয় ভূমিকা রাখছেন। এই দুই নেতা সম্পর্কে তাজউদ্দীনের ধারণাটা দেখা যাক।